SAB ‘optimisties’ oor drankverkope vanaf 1 Junie | Netwerk24
Deur Nellie Brand-Jonker 25 Mei 2020 16:57
Die Suid-Afrikaanse Brouerye (SAB) is “optimisties” oor die aankondiging van pres. Cyril Ramaphosa Sondagaand dat drankverkope op 1 Junie kan hervat.
Baie Suid-Afrikaners se mond water al vir ’n bier. Foto: Tom Parker, OneRedEye
Ramaphosa het toe gesê drankwinkels sal onder streng voorwaardes alkohol onder vlak 3 van die inperking mag verkoop.
Toe SAB gevra is of hy bekommerd is dié besluit sal deur die nasionale bevelsraad omgekeer word soos met sigaretverkope op vlak 4 gedoen is, het hy geantwoord hy is optimisties omdat hy glo dit is moontlik om beperkte handel wat veilig is toe te laat. Die bierreus sê hy wag op die regulasies oor die vlak 3-inperking vir verdere besonderhede.
SAB en die bedryf het verskillende scenario’s en oplossings voorgestel om verantwoordelike handel in en verbruik van alkohol te verseker.
“SAB en die bedryf verwelkom die moontlikheid om handel te dryf en verstaan die regering se voorkeur om net op vier dae van die week verkope toe te laat, maar ons is bekommerd oor veiligheid en dat voorvalle soortgelyk aan wat in lande soos Indië gebeur het (waar mense vertrap is in stormlope toe drankwinkels heropen het), sal voorkom.”
Die bedryf het voorgestel dat verkope op meer dae en vir langer ure per dag toegelaat word.
SAB sê sy voorleggings is ingedien, maar hy bly beskikbaar vir verdere skakeling oor die opstel van die regulasies vir vlak 3.
Meer oor: Sab | Vlak 3 | Wynbedryf | Vlak 4 | Inperking | Drankverbod | Drankbedryf | Covid-19 | Drankverkope | Drank | Staat Van Inperking | Bier | Koronavirus | Wyn